《温泉》
宋代·孙懋

乔林远凝烟，怪石卧如虎。
汤泉在其下，深广数尺许。
蒸蒸百鼎沸，衮衮骊珠吐。
温然可人意，了不变寒暑。
我来一盥挹，和气溢宾主。
谁知山谷间，异物乃有取。
又闻泉之功，万顷浸禾黍。
升腾或为云，定作傅岩雨。
贤人抱气节，潇洒谨出处。
平生泽物志，得时谁可御。
奈何斗筲徒，名利每轻举。
一朝冰山碎，笑唾无足数。
临风祝斯泉，更请事斯语。
回首骊山阴，凄然吊前古。

作者简介：孙懋，字季敏，高宗绍兴二十六年（一一五六）知崇仁县。事见清同治《崇仁县志》卷六之三。今录诗二首。